
Maatietopalvelu
Kyselyvastaus
Asiakirjan tunnus: KT1063
Päivämäärä: 23.12.2025
Julkisuus: Julkinen

Suomi / Seksuaaliseen hyväksikäyttöön liittyvä ihmiskauppa Suomessa
Finland / Sex-related human trafficking in Finland

Kysymykset
1. Minkälaista paritusrikollisuutta ja seksuaaliseen hyväksikäyttöön liittyvää ihmiskauppaa Suomessa on? Erityisesti minkälaista afrikkalaistaustaisiin henkilöihin liittyvää vastaavaa ihmiskauppaa Suomessa on?
2. Miten afrikkalaistaustaisen ihmisten harjoittama kaupallinen seksi ilmenee Suomessa?
3. Löytyykö tietoa siitä, että henkilöitä pidettäisiin (parittajien toimesta) lukitussa huoneessa tai asunnossa, jossa seksinostajat käyvät ostamassa seksipalveluita tai kohdistamassa häneen seksuaalista väkivaltaa?
4. Löytyykö tietoa siitä, että ihmissalakuljetukseen osallistuvat henkilöt osallistuisivat myös paritukseen liittyvään ihmiskauppaan Suomessa? 
Questions
1. What kind of pimping-related criminality and sex trafficking exists in Finland? In particular, what kind of sex trafficking exists in Finland in relation to persons with an African background?
2. How does commercial sex practiced by African-background persons manifest in Finland?
3. Is there any information that individuals are being held (by pimps) in locked rooms or apartments where sex buyers come to purchase sexual services or subject them to sexual violence? 
4. Is there information available on whether people participating in human smuggling also participate in pimping-related human trafficking in Finland?

1. Minkälaista paritusrikollisuutta ja seksuaaliseen hyväksikäyttöön liittyvää ihmiskauppaa Suomessa on? Erityisesti minkälaista afrikkalaistaustaisiin henkilöihin liittyvää vastaavaa ihmiskauppaa Suomessa on?
Yleistä paritusrikollisuudesta ja seksiperäisestä ihmiskaupasta Suomessa
Ihmiskaupan uhrien auttamisjärjestelmään otetuista uusista asiakkaista suurin osa tuli vuonna 2024 Somaliasta (8,4 % uusista asiakkaista). Lisäksi Saharan etelänpuoleisen Afrikan maista korostuivat Nigeria (4. yleisin kansalaisuus, 5,8 %), Kamerun (7. yleisin kansalaisuus, 4,3 %), Kongon demokraattinen tasavalta (9. yleisin kansalaisuus, 3,4 %), ja Ruanda (13. yleisin kansalaisuus, 2,4 %). Yleisin ihmiskaupan muoto oli työperäinen hyväksikäyttö ja toiseksi yleisin pakkoavioliitot, joiden uhrit muodostivat 32 % kaikista uusista asiakkaista. Seksiperäinen ihmiskauppa oli kolmanneksi yleisin ihmiskaupan muoto, ja sen uhrit muodostivat 20 % kaikista uusista asiakkaista.[footnoteRef:1] Moni Suomessa tunnistettu ihmiskaupan uhri oli joutunut hyväksikäytetyksi jo ulkomailla, ja Suomessa tapahtuneen hyväksikäytön osalta yksikään yllä mainituista Afrikan maista ei yltänyt kuuden yleisimmän kansalaisuuden joukkoon.[footnoteRef:2]  [1:  Ihmiskaupan uhrien auttamisjärjestelmä 4.3.2025, s. 2 & 5.]  [2:  Ihmiskaupan uhrien auttamisjärjestelmä 4.3.2025, s. 8.] 

Kun tarkastellaan kaikkia auttamisjärjestelmän asiakkaita, kansalaisuuksissa korostuvat Saharan etelänpuoleisen Afrikan maista yllä mainittujen lisäksi Gambia, Eritrea ja Uganda sekä vähemmässä määrin Etiopia, Ghana, Kenia, Angola, Norsunluurannikko, Senegal ja Sierra Leone. Eri kansalaisuuksien kirjo on suuri (77 eri kansalaisuutta), ja asiakkaita on kaikista näistä maista alle 20.[footnoteRef:3] Samat maat esiintyivät uusien asiakkaiden kansalaisuuksissa myös vuonna 2023: Nigeria oli 4. yleisin kansalaisuus, Kamerun 8. yleisin, Uganda 12. yleisin, Ruanda 13. yleisin ja Kongon demokraattinen tasavalta 15. yleisin.[footnoteRef:4]  Auttamisjärjestelmän vuoden 2025 puolivuosikatsauksessa todetaan, että pakkoavioliittojen ja seksuaaliseen hyväksikäyttöön liittyvän ihmiskaupan määrä on kasvanut, joskin hakemusten määrä on yleisesti ottaen tavanomaisella tasolla. Uusien asiakkaiden viiden yleisimmän kansalaisuuden joukossa on vuoden 2025 ensimmäisen kuuden kuukauden aikana ollut Somalia (1. sija, 15 %) ja Kongon demokraattinen tasavalta (4. sija, 6 %). Hajonta on kuitenkin suurta, ja arviolta 60 % kaikista uusista asiakkaista tulee muista kuin viidestä yleisimmästä maasta.[footnoteRef:5] [3:  Ihmiskaupan uhrien auttamisjärjestelmä 4.3.2025, s. 11.]  [4:  Ihmiskaupan uhrien auttamisjärjestelmä 14.2.2024, s. 5.]  [5:  Ihmiskaupan uhrien auttamisjärjestelmä 31.7.2025, s. 2–3 & 6.] 

[bookmark: _Hlk214537598]Neuvostoliiton hajottua paritus ja seksikauppa olivat Suomessa pitkään pääosin virolaisten ja venäläisten hallussa.[footnoteRef:6] Ihmiskaupan uhrien auttamiskeskuksen apulaisjohtajan Katri Lyijysen mukaan venäläisten ja virolaisten sekä järjestäytyneen rikollisuuden toimijoiden tilalle on kuitenkin nykyään tullut entistä enemmän mm. romanialaisia, eivätkä  rikolliset toimijat eivät ole yhtä järjestäytyneitä kuin ennen, vaan voivat olla myös esim. yksittäisiä tekijöitä tai löyhästi organisoituneita verkostoja.[footnoteRef:7] Entinen rikosylikonstaapeli Kenneth Eriksson on todennut Iltalehdelle vuonna 2020, että nykyisin seksityötä pyörittävät Suomessa paljolti romanialaiset. Arviolta jopa 80 % Suomessa seksiä (myös vapaaehtoisesti) myyvistä henkilöistä on romanialaisia.[footnoteRef:8] Poliisi on tiedottanut vuonna 2023, että myös esimerkiksi kiinalaisten harjoittama seksiperäinen ihmiskaupparikollisuus on Suomessa yleistynyt.[footnoteRef:9] Lisäksi Helsingin poliisin tutkinnanjohtaja Pekka Hätönen totesi Ylelle vuonna 2021, että turvapaikanhakijoiden ja ns. paperittomien osuus ihmiskaupan uhreista oli ollut kasvussa vuodesta 2016 lähtien.[footnoteRef:10] [6:  Suomen Kuvalehti / Koljonen 4.1.2013; Hämeen Sanomat 4.3.2005.]  [7:  Maailman Kuvalehti / Nummi & Rastas 2.6.2022.]  [8:  Iltalehti / Kunnas 15.10.2020. ]  [9:  Poliisi 31.8.2023. ]  [10:  Yle / Niilola 2.1.2021.] 

Yle julkaisi vuonna 2020 artikkelin, jossa se tutustui Suomessa vuodesta 2015 lähtien käsiteltyihin seksiperäistä ihmiskauppaa koskeviin oikeustapauksiin. Tuomioon johtaneita tapauksia löytyi yhteensä 15. Niistä yhdeksässä annettiin tuomio ihmiskaupasta, viisi tuomittiin parituksena ja yksi pahoinpitelynä. Kaikissa tapauksissa uhrina oli nainen tai useita naisia, ja kolmasosassa tapauksista joko uhrit tai ihmiskauppias olivat romanialaisia. Muut ulkomaiset uhrit olivat kotoisin Moldovasta, Tšekistä, Nigeriasta, Unkarista ja Thaimaasta. Ylen mukaan perinteinen ihmiskaupan toimintamalli on, että uhrien matkasta kohdemaahan veloitetaan suuria summia, joita uhri joutuu maksamaan takaisin vuosia kestävällä seksityöllä. Toisin sanoen uhri pakotetaan ”velkaantumaan” ihmiskauppiaalle, ja velkojen maksamatta jättäminen voi johtaa väkivaltaan. Pakenemisyritys voi johtaa väkivaltaan tai jopa kuolemaan, ja pakoa yrittänyttä henkilöä voidaan käyttää ns. varoittavana esimerkkinä muille uhreille.[footnoteRef:11] Lisäksi Suomessa esiintyvässä ihmiskaupassa on havaittu ns. loverboy-menetelmän hyödyntämistä, jossa seksiperäisen ihmiskaupan uhri houkutellaan ihmiskauppiaiden käsiin esim. valheellisilla rakkaudentunnustuksilla tai parisuhteella.[footnoteRef:12] [11:  Yle / Roslund 5.8.2020. ]  [12:  HEUNI 2023, s. 75 & 81; Yle / Roslund 5.8.2020. ] 

Rikosylikomisario Hannu Kortelainen on todennut MTV:lle vuonna 2021, että tuolloin vallinneen tilannekuvan mukaan Suomessa ei esiintynyt sellaista ”tv-sarjoissa nähtävää ihmiskaupparikollisuutta, jossa ihmisiä on kaapattu ja huumattu ulkomailla, kuljetettu konteissa ja pakotettu orjatyöhön tai vastentahtoiseen seksityöhön”.[footnoteRef:13] Ihmiskaupparikollisuutta pidetään kuitenkin Suomessa ns. piilorikollisuutena, eli vain osa ihmiskauppatapauksista tulee viranomaisten tietoon.[footnoteRef:14] Euroopan kriminaalipolitiikan instituutti HEUNI:n vuonna 2023 julkaiseman raportin mukaan kokonaiskuvan ylläpitämistä vaikeuttaa lisäksi se, että ihmiskauppiaat etsivät jatkuvasti uudenlaisia toimintatapoja. Esimerkiksi koronapandemia vaikutti merkittävästi ihmisten liikkuvuuteen, mutta sen vaikutuksia ihmiskaupalle ei vielä täysin tunneta.[footnoteRef:15] Lisäksi ihmiskaupan siirtyminen verkkoon, usein samoille sivustoille vapaaehtoisten seksinmyyntipalveluiden kanssa, vaikeuttaa seksiperäisen ihmiskaupan uhrien tunnistamista vapaaehtoisten harjoittajien joukosta.[footnoteRef:16] Ihmiskaupan digitalisoituminen on tarkoittanut myös sitä, että rekrytointi tapahtuu usein verkossa. Uhrit houkutellaan usein kohdemaahan esimerkiksi valheellisilla lupauksilla hyvästä työpaikasta.[footnoteRef:17]  [13:  MTV Uutiset / Lehtinen 30.10.2021.]  [14:  HEUNI / SM / Jokinen et al. 2023, s. 17; Eriksson / Yhdenvertaisuusvaltuutettu 8.11.2019. ]  [15:  HEUNI 2023, s. 9.]  [16:  HEUNI 2023, s. 58–59; GRETA / Campana 4/2022, s. 32–34.]  [17:  GRETA / Campana 4/2022, s. 32–35; kts. myös ENACT 13.6.2025, s. 24–25.] 

Afrikkalaistaustaisiin henkilöihin liittyvä seksiperäinen ihmiskauppa Suomessa
Ihmiskaupan uhrien auttamisjärjestelmässä korostuvia Afrikan maita on lueteltu edellisen alaotsikon alla.[footnoteRef:18] Yhdysvaltojen ulkoasiainministeriön (USDOS) kyseisiä maita käsittelevissä ihmiskaupparaporteissa (tarkastelujakso 4/2024-3/2025) mainitaan Eurooppa seksikaupan kohdealueena Nigeriasta[footnoteRef:19], Kongon demokraattisesta tasavallasta[footnoteRef:20], Kamerunista[footnoteRef:21], Norsunluurannikolta[footnoteRef:22], Ghanasta[footnoteRef:23], Eritreasta[footnoteRef:24], Etiopiasta[footnoteRef:25] ja Sierra Leonesta[footnoteRef:26] tuleville uhreille. Yhdessäkään, lukuun ottamatta Nigeriaa, ei kuitenkaan nimenomaisesti korosteta Euroopan merkitystä verrattuna esimerkiksi muihin Afrikan maihin tai Lähi-itään.[footnoteRef:27] Lisäksi Gambiasta ja Senegalista Eurooppaan laittomasti matkustavien henkilöiden kerrotaan olevan yleisesti ottaen alttiita ihmiskaupalle. Molemmista maista houkutellaan esimerkiksi poikia Eurooppaan valheellisilla lupauksilla jalkapallourasta.[footnoteRef:28] Sen sijaan Ugandaa ja Ruandaa käsittelevissä ihmiskaupparaporteissa ei mainita Eurooppaa lainkaan.[footnoteRef:29] Lisäksi on huomionarvoista, että mm. Libyalla on keskeinen rooli Saharan etelänpuoleisesta Afrikasta kohti Eurooppaa suuntautuvassa muuttoliikkeessä, ja siirtolaiset kohtaavat Libyassa moniulotteisia hyväksikäyttöön liittyviä riskejä.[footnoteRef:30] [18:  Ihmiskaupan uhrien auttamisjärjestelmä 4.3.2025, s. 2; 5 & 11; Ihmiskaupan uhrien auttamisjärjestelmä 14.2.2024, s. 5.]  [19:  USDOS 29.9.2025a.]  [20:  USDOS 29.9.2025b.]  [21:  USDOS 29.9.2025c.]  [22:  USDOS 29.9.2025d.]  [23:  USDOS 29.9.2025e.]  [24:  USDOS 29.9.2025f.]  [25:  USDOS 29.9.2025g.]  [26:  USDOS 29.9.2025h.]  [27:  Kts. alaviitteet 15–22.]  [28:  USDOS 29.9.2025i; USDOS 29.9.2025j. ]  [29:  USDOS 29.9.2025k; USDOS 29.9.2025l. Myöskään kansainvälisen järjestäytyneen rikollisuuden vastainen GI-TOC-verkosto ei mainitse Ugandaa (GI-TOC 2025a) ja Ruandaa (GI-TOC 2025b) käsittelevissä raporteissaan Eurooppaa merkittävänä kohdemaana.]  [30:  GI-TOC 2025c.] 

Euroopan muuttoliikeverkoston (EMN) heinäkuussa 2025 julkaisemassa ihmiskauppakatsauksessa todetaan, että monessa Euroopan maassa, mukaan lukien Suomessa, yli 80 % ihmiskaupan uhreista on kolmannen maan kansalaisia. Italiassa tämä luku on jopa 98,3 %.[footnoteRef:31] Nigeria on yksi EMN:n jäsen- ja tarkkailijajäsenmaiden yleisimmin priorisoimista maista, kun tarkastellaan ihmiskaupan vastaisia toimenpiteitä.[footnoteRef:32] Muita tällaisia Afrikan maita ovat esimerkiksi Niger, Norsunluurannikko ja Etiopia, mutta myös moni muu alueen maa esiintyy listalla.[footnoteRef:33] [31:  EMN 7/2025, s. 13.]  [32:  EMN 7/2025, s. 26 & 88.]  [33:  EMN 7/2025, s. 88.] 

HEUNI:n vuonna 2023 julkaisemassa raportissa Nigeria on niin ikään yksi niistä maista, joka erikseen mainitaan Suomeen, Viroon, Latviaan, Puolaan ja Ukrainaan tulevien ihmiskaupan uhrien merkittävimpinä lähtömaina. Näissä viidessä selvityksen kohteena olevassa maassa on havaittu, että uhrit liikkuvat usein eri maiden, kaupunkien ja alueiden välillä, sekä maateitse, kun etäisyys sen sallii, että myös lentoreittejä käyttäen. Virossa tehdyssä selvityksessä paljastui, että seksipalveluja myyvät henkilöt viettävät yleensä Virossa, Latviassa ja/tai Suomessa vain pari viikkoa ja siirtyvät sitten muualle Eurooppaan. Lisäksi kaikissa viidessä maassa on havaittu, että uhrit kiertävät eri kaupungeissa myös maiden sisällä, muun muassa siksi, että se vähentää kiinnijäämisriskiä. Nigerialaiset hyödyntävät usein salakuljettajia matkan järjestämisessä ja saapuvat kohdemaahan hyvin velkaantuneina. Naisia saatetaan valvoa esim. videokameralla, eivätkä he saa vapaasti poistua asunnosta tai jutella asiakkaidensa kanssa. Olosuhteita vastaan protestoiminen voi johtaa uhkailuun esim. maasta poistamisella. Esimerkiksi Virossa ei ole kuitenkaan raportoitu fyysistä väkivaltaa, eivätkä monet uhrit pidä itseään uhrina.[footnoteRef:34] [34:  HEUNI 2023, s. 48–55.] 

Ihmiskaupan uhrien auttamisjärjestelmän projektipäällikkö Terhi Tafari on kertonut Ylelle vuonna 2024, että nigerialaisten naisten hyväksikäyttö seksikaupassa alkoi näkyä Suomessa entistä vahvemmin vuoden 2009 paikkeilla. Auttamisjärjestelmän asiakkaiksi heitä alkoi tulla vuonna 2010, ja lokakuuhun 2024 mennessä heitä oli ollut asiakkaina 188, joista kahdeksan oli alaikäisiä. Lisäksi myös monen täysi-ikäisen hyväksikäyttö oli alkanut jo alaikäisenä. Moni oli tullut Suomeen Italian kautta, mutta myös monen muun maan, mukaan lukien Venäjän kautta. Moni esim. Italiassa hyväksikäytetty uhri pakenee ja pyrkii ”piiloutumaan” tulemalla kauemmas Pohjois-Eurooppaan.[footnoteRef:35] Yhdenvertaisuusvaltuutetun vuonna 2016 julkaiseman raportin mukaan osa on viettänyt aikaa useissakin Euroopan maissa ennen Suomeen päätymistä. Suomessa havaitut nigerialaisiin liittyvät tapaukset ovat tyypillisesti samantyylisiä kuin muuallakin Euroopassa. Esimerkiksi edelläkin mainittua velkaannuttamista on havaittu, ja jotkut naiset saattavat olla matkan järjestäjille velkaa jopa 40 000 euroa tai enemmän. Moni on kokenut vakavaa fyysistä väkivaltaa tai esimerkiksi abortteihin pakottamista. Lisäksi nigerialaisuhreja on kontrolloitu ns. voodoo-tyylisten ”juju-valojen”[footnoteRef:36] avulla. Usein nigerialaistaustaiset naiset päätyvät Suomeen vasta paettuaan ihmiskauppiaitaan, mutta osa on joutunut myymään seksiä myös Suomessa ja osaa on tiettävästi myös uhkailtu Suomeen saapumisen jälkeen.[footnoteRef:37]  [35:  Yle / Vesalainen 21.8.2024.]  [36:  Lisätietoa juju-valojen roolista nigerialaisessa ihmiskaupassa kts. esim. Adeyinka et al. 2023.]  [37:  Yhdenvertaisuusvaltuutettu 2016, s. 5.] 

Poliisilta saadun tiedon mukaan esitutkintaviranomaiset ovat vuosina 2021–2024 kirjanneet yhteensä 40 sellaista ihmiskauppa- tai paritusnimikkeiden rikosilmoitusta, joissa Afrikan maiden kansalainen on asianomistajan, rikoksesta epäillyn tai todistajan (muu) asemassa ja joissa on kyse sellaisesta epäillystä seksuaalisesta hyväksikäytöstä, jossa ainakin osa epäillyn rikoksen tapahtumista on ollut Suomessa tai muissa Schengen- tai ETA-alueen maissa. Rikosilmoituksista 36 on kirjattu ihmiskauppanimikkeellä, 2 törkeä ihmiskauppa -nimikkeellä, 1 paritusnimikkeellä ja 1 törkeä paritus -nimikkeellä. Poliisin mukaan mainituista neljästäkymmenestä rikosilmoituksista joka viides (20,5 %) on lähetetty syyttäjälle syyteharkintaan. Yhdessäkään ei ole ollut kyse epäillystä ja toteutuneesta seksinmyynnistä. Rikosilmoituksista on havaittavissa eritoten muunlaista kuin seksinmyyntiä koskevaa seksuaalista hyväksikäyttöä. Ilmoituksissa rikoksesta epäilty (seksi- tai parisuhdekumppani) on painostanut tai pakottanut asianomistajaa itselleen tehtäviin seksuaalisin tekoihin. Yksittäisissä tapauksissa on mainitun ohella kerrottu myös kohdistuneen painostusta seksinmyyntiin ilman sen toteutumista. Viiden rikosilmoituksen (6,25 %) esitutkinta oli kesken vuoden 2025 lopussa.[footnoteRef:38] [38:  Poliisi 21.11.2025.] 

Poliisin mukaan niistä rikosilmoituksista, joissa esitutkinta ei ole johtanut syyteharkintaan (73,25 %), on havaittavissa jonkun verran kertomuksia asianomistajaan Suomessa kohdistuneesta seksinmyyntitoiminnasta, jonka vuoksi henkilö on kertonut joutuneensa seksuaalisen hyväksikäytön kohteeksi. Osassa kerrottujen tekojen voitaisiin katsoa loukkaavan hyvin vakavasti henkilön koskemattomuutta ja itsemääräämisoikeutta. Kerrottuja tekoja ei esitutkinnan aikana ole kyetty osoittamaan. Poliisin mukaan tutkinnan päättämiseen voivat johtaa useat, kuten näytön hankintaan liittyvät syyt. Useammassa asianomistajan kertomus on esitutkinnassa myös todettu paikkansa pitämättömäksi ja väitteenä ilmeisen perusteettomaksi. Osassa niistä, joissa asianomistajan kertomus on esitutkinnassa todettu paikkansa pitämättömäksi ja väitteenä ilmeisen perusteettomaksi, on kerrottu myös salakuljettajan tuoneen hänet hyväksikäytettäväksi Suomeen.[footnoteRef:39] [39:  Poliisi 21.11.2025.] 

Poliisin mukaan niistä rikosilmoituksista, jotka eivät ei ole johtaneet syyteharkintaan, vajaassa puolessa (44 %) rikoksen tapahtumat ovat sijoittuneet muihin Schengen- tai ETA-maihin, eikä tapahtumilla ole yhteyttä Suomeen. Ilmoitusten tapahtumat sijoittuvat useimmiten joko henkilön kotimaahan ja Etelä-Euroopan maihin tai kokonaisuudessaan Etelä-Euroopan maihin, eritoten Italiaan ja jossain määrin Espanjaan sekä Kreikkaan. Useammista asianomistajien kertomuksista on havaittavissa yhteyttä myös laittoman maahantulon järjestämiseen Schengen-alueelle em. maihin. Yhtään edellä mainituista rikosilmoituksista ei ole lähetetty syyttäjälle syyteharkintaan. Tutkinnat on useimmiten rajoitettu, esimerkiksi kustannusperusteisesti.[footnoteRef:40]  [40:  Poliisi 21.11.2025.] 

Poliisin mukaan esitutkintaviranomaisten tietoon ei ole vuosien 2021–2024 aikana tullut Suomessa tapahtunutta seksinmyyntitoimintaa Afrikan maiden kansalaisilta, jota olisi tutkittu rikoslain ihmiskauppana tai parituksena ja lähetetty syyttäjälle syyteharkintaan. Esitutkintaviranomaisten Suomessa seksinmyyntitoiminnassa tapahtuneen hyväksikäytön vuoksi viime vuosina kirjaamat ihmiskauppa- ja paritusnimikkeiden rikosilmoitukset ovat koskeneet erityisesti Balkanin ja Etelä-Amerikan maiden sekä Thaimaan, Kiinan, Unkarin ja Tšekin kansalaisia. Lisäksi poliisi on todennut, että sen tietoja tarkasteltaessa on huomioitava, että ihmiskauppa- ja lähirikollisuudessa kyse on piilorikollisuudesta. Seksinmyyntitoimintaa tarkasteltaessa on huomioitava, että poliisi pitää tilannekuvaa ainoastaan rikollisesta toiminnasta (seksinmyyntiä itsessään ei ole säädetty Suomen rikoslaissa rangaistavaksi).[footnoteRef:41] [41:  Poliisi 21.11.2025.] 

Ihmiskaupan vastaista toimintaa käsittelevä asiantuntijaryhmä GRETA (Group of Experts on Action Against Trafficking in Human Beings) vieraili Turun vastaanottokeskuksessa toukokuussa 2023, jossa heille kerrottiin, että ennen useimmat vastaanottokeskuksessa tunnistetut ihmiskaupan uhrit olivat muualla Euroopassa hyväksikäytettyjä nigerialaisnaisia, mutta vierailua edeltävänä aikana yleisin profiili oli ollut somalialaiset, ulkomailla hyväksikäytetyt naiset.[footnoteRef:42]  [42:  GRETA 10.6.2024, s. 43. Vierailun ajankohta on mainittu raportin sivulla 7.] 

Afrikan järjestäytyneen rikollisuuden vastaisen kapasiteetin kasvattamiseen tähtäävä ENACT-hanke (Enhancing Africa’s response to transnational organized crime) on julkaissut kesäkuussa 2025 raportin Länsi- ja Pohjois-Afrikasta Eurooppaan suuntautuvasta naisia koskettavasta ihmiskaupasta. Raportin mukaan nigerialaisia ihmiskaupan uhreja on tunnistettu useissa Euroopan maissa vähemmän viime vuosina. Joissakin maissa luvut putosivat jopa 80 % vuosina 2021–2023. Osittain kyse voi olla siitä, että seksityöstä on erityisesti koronapandemian jälkeen tullut “piilotettua”, mutta osittain asiaan ovat vaikuttaneet myös kansainvälisen yhteistyön tiivistyminen, siirtolaisuuden vähentyminen Välimerellä, sekä Nigerian historiallisen Beninin kuningaskunnan nykyisen edustajan Oba of Beninin antama julistus, jolla hän kumosi nigerialaisuhrien vannomat juju-valat, joiden avulla heitä kontrolloitiin.[footnoteRef:43] Benin Cityä pidetään Nigerian ihmiskaupan keskuksena.[footnoteRef:44] [43:  ENACT 13.6.2025, s. 22.]  [44:  COSUDOW 19.9.2025.] 

2. Miten afrikkalaistaustaisen ihmisten harjoittama kaupallinen seksi ilmenee Suomessa?
Afrikkalaistaustaisten henkilöiden harjoittamasta kaupallisesta seksistä Suomessa löytyy hyvin rajallisesti ajankohtaista tietoa, joten tässä kohdassa on käsitelty osittain myös vanhempia lähteitä. GRETA totesi kesäkuussa 2024 julkaistussa Suomea koskevassa arviointiraportissaan, että vuosina 2015–2021 poliisi ja rajavartiolaitos tekivät 75 päätöstä maahantulon tai oleskelun epäämisestä seksipalvelujen myynnin perusteella: 4 vuonna 2015, 5 vuonna 2016, 15 vuonna 2017, 17 vuonna 2018, 12 vuonna 2019, 7 vuonna 2020 ja 15 vuonna 2021. Kyseistä ulkomaalaislain pykälää, jolla henkilön maahantulo tai oleskelu voidaan evätä perustellusti epäillyn seksinmyynnin perusteella, sovelletaan kuitenkin raportin mukaan harvoin ja sen olemassaoloa on myös kritisoitu.[footnoteRef:45] [45:  GRETA 10.6.2024, s. 43.] 

Rikostarkastaja Petri Rainiala on todennut MTV:n Rikospaikka-ohjelman haastattelussa vuonna 2023, että Suomessa juuri kenelläkään ei ole kokonaiskuvaa siitä, mitä Suomen seksikaupassa tapahtuu. Joidenkin arvioiden mukaan Suomessa toimii vuosittain 10–15 000 ulkomaalaista seksityöntekijää. Rainialan mukaan suomalaisia seksityöntekijöitä saattaisi olla kuitenkin noin 8 000 eli puolet kaikista seksityöntekijöistä.[footnoteRef:46] Seksityöntekijöitä auttava Pro-tukipiste on kertonut MTV Uutisille vuonna 2018, että se saa vuosittain yhteydenottoja noin 2 500 eri henkilöltä, mutta yhteydenottoja voi tulla yhteensä jopa 10 000. Toisin sanoen samat henkilöt ottavat tukipisteeseen yhteyttä useampaan kertaan.[footnoteRef:47] Syyskuussa 2024 Pro-tukipiste totesi Ylelle, että heikentynyt taloustilanne oli lisännyt seksityöhön hakeutuvien ihmisten määrää Suomessa. Samalla myös Etelä-Euroopan maiden heikompi taloustilanne oli saanut seksityöntekijöitä liikkumaan kyseisistä maista muualle Eurooppaan.[footnoteRef:48] [46:  MTV 29.1.2023.]  [47:  MTV Uutiset 5.2.2018.]  [48:  Yle / Jäärni 9.9.2024.] 

Ilta-Sanomien vuonna 2017 julkaisemassa artikkelissa haastatellun rikosylikonstaapeli Kenneth Erikssonin mukaan kadulla tapahtuva prostituutio on kutistunut Suomessa marginaaliseksi ilmiöksi, ja sitä harjoittavat ainoastaan ulkomaalaistaustaiset henkilöt, jotka ovat saapuneet Suomeen pääosin Afrikasta Italian tai Espanjan kautta. Suomeen seksityöntekijöitä houkuttelevat mm. suuremmat seksistä maksettavat summat.[footnoteRef:49] Myös Helsingin Sanomat uutisoi vuonna 2022, että seksikauppa on erityisesti koronapandemian jälkeen siirtynyt verkkoon, ja seksin katukauppaa hallitsevat nykyisin afrikkalaistaustaiset henkilöt.[footnoteRef:50]  [49:  Ilta-Sanomat / Särkkä 3.7.2017.]  [50:  HS / Rezai Jahromi 29.8.2022.] 

Helsingin yliopistossa vuonna 2023 julkaistussa, Rajavartiolaitoksen edustajien antamiin haastatteluihin perustuvassa maisterintutkielmassa todetaan, että maahanmuuttajien harjoittamassa seksityössä korostuvat Venäjän ja Nigerian kansalaiset.[footnoteRef:51] Kuten edellä on mainittu, rikosylikonstaapeli Kenneth Eriksson on todennut aiemmin vuonna 2020, että jopa 80 % prostituutiosta oli tuolloin Suomessa romanialaisten hallussa.[footnoteRef:52] [51:  Koskinen 2023, s. 49.]  [52:  Iltalehti / Kunnas 15.10.2020.] 

Anastasia Diatlova on tutkinut vuonna 2019 julkaisemassaan väitöskirjassa venäläisten seksityöntekijöiden kokemuksia Suomessa, mutta kertoo saaneensa kenttätyönsä aikana tietoa myös erityisesti nigerialaisista seksityöntekijöistä. Nigerialaiset vaikuttivat hänen mukaansa työskentelevän pääosin kaduilla, ja jotkut haastateltavat sanoivat, että poliisi oli antanut yökerhojen johtajille ja omistajille ohjeistuksen olla ottamatta afrikkalaisia työntekijöitä, koska he olivat oletettavasti ihmiskaupan uhreja. Lisäksi väitöskirjassa viitataan vuonna 2017 julkaistuun selvitykseen, jonka mukaan Afrikasta, eli pääosin Nigeriasta, Suomeen saapuvilla seksityöntekijöillä on usein oleskelulupa jossain Etelä-Euroopan maassa, ja he työskentelevät usein lyhyitä aikoja Euroopan eri maissa.[footnoteRef:53] Myös rikosylikomisario Hannu Kortelaisen mukaan afrikkalaisilla seksityöntekijöillä on usein oleskelulupa esim. Italiassa, joten he pystyvät matkustamaan Suomeen helposti ”turisteina”.[footnoteRef:54] [53:  Diatlova 2019, s. 9–10. Väitöskirjassa viitataan seuraavaan selvitykseen, jota ei ollut saatavilla julkisesti tätä kyselyvastausta valmistellessa: ”Vuolajärvi, N., Viuhko, M., Marttila, A. M., & Kantola, J. (2017). Finland. In S. Jansen & H. Wagenaar (Eds.), Assessing Prostitution Policies in Europe (pp. 199– 212). London, UK: Routledge”.]  [54:  HS / Rezai Jahromi 29.8.2022.] 

Maailman Kuvalehden vuonna 2022 julkaisemassa reportaasissa on todettu, että ulkomaalaiset hinnoittelevat seksipalvelunsa alhaisemmin kuin suomalaiset seksityöntekijät. Lisäksi reportaasia varten haastateltu Anastasia Diatlova huomauttaa, että Suomessa ulkomaalaistaustaisten seksityöntekijöiden asemaan vaikuttaa mm. se, että Suomessa on [parituslainsäädännön nojalla] laitonta vuokrata asunto seksityötä tekevälle henkilölle. Moni tulee kuitenkin Suomeen mm. siksi, että työskentelyä pidetään turvallisempana kuin kotimaassa.[footnoteRef:55] Kenneth Eriksson on kuitenkin todennut MTV Uutisille vuonna 2017, että Helsingin kaupungin vuokra-asunnoissa tiedettiin tuolloin paritettavan afrikkalaistaustaisia naisia.[footnoteRef:56] [55:  Maailman Kuvalehti / Nummi & Rastas 2.6.2022. ]  [56:  MTV Uutiset 24.5.2017. ] 

Ylen vuonna 2017 julkaiseman artikkelin mukaan moni Suomeen saapunut nigerialaisnainen on ollut raskaana, ja monelle on tehty jo useita abortteja Nigeriassa tai muualla Euroopassa. Nigeriassa ihmiskaupan vastaista työtä tehnyt Jarno Pölönen on todennut artikkelissa, että osa naisista on kertonut, että ihmiskauppaorganisaatio on lähettänyt heidät Suomeen synnyttämään. Toisaalta Suomi on myös Nigeriassa tunnettu siitä, että se auttaa Euroopassa seksuaalisen hyväksikäytön uhriksi joutuneita naisia.[footnoteRef:57] Nigerialaisia seksityöntekijöitä on Ylen vuonna 2019 mukaan havaittu myös Lapissa. Artikkelissa haastatellun rikoskomisario Reko Silveniuksen mukaan Lapissa on esiintynyt yksittäisiä nigerialaisiin seksityöntekijöihin liittyviä tapauksia, joissa heidät on pakotettu Lappiin seksityöntekijöiksi järjestäytyneen rikollisuuden toimesta.[footnoteRef:58] [57:  Yle / Peiponen 10.7.2017. ]  [58:  Yle / Tynkkynen 28.2.2019. ] 

Helsingin Sanomat on vuonna 2017 julkaistussa artikkelissaan valottanut afrikkalaistaustaisten seksityöntekijöiden arkea Helsingissä. Eräs ghanalainen nainen kertoo asuneensa ensin Italiassa, jossa tuli irtisanotuksi tehdastyöstään. Hän muutti Suomeen, koska tunsi täältä erään miehen. Seksityötä hän alkoi tekemään kadulla, koska ei löytänyt muita töitä. Hän kertoo kohdanneensa kaduilla paljon rasismia ja väkivallan uhkaa ja joutuneensa kerran suomalaisen asiakkaan pahoinpitelemäksi. Jutussa todetaan, että seksityötä tekevillä naisilla on usein verkostoja keskenään (myös kansainvälisesti), mutta vaikka varsinaista parittajaa ei olisi, ei mikään apu naistenkaan kesken ole ”ilmaista”. Artikkelissa todetaan, että Suomessa erityisesti afrikkalaistaustaiset seksityöntekijät pelkäävät usein esimerkiksi maasta poistamista eivätkä luota viranomaisiin. Helsingin poliisin rikostarkastaja Petri Rainiala on kuitenkin todennut, että väkivaltatapauksessa seksityötä tekevät naiset hakevat kyllä poliisilta apua. Pääosin seksityötä harjoitetaan jutun mukaan huoneistohotelleissa ja vuokra-asunnoissa. Jutun julkaisuajankohtana Helsingissä arveltiin työskentelevän päivittäin noin 100–200 seksityöntekijää, joista 10–20 kadulla.[footnoteRef:59] [59:  HS / Mac Dougall 27.1.2017. ] 

Iltalehti uutisoi niin ikään vuonna 2017, että afrikkalaiset seksityöntekijät olivat jakaneet Helsingin keskenään kolmeen eri reviiriin. Jako koski vain afrikkalaisia, ja muut seksityöntekijät saivat liikkua reviirien yli vapaasti. Reviirikiistat johtivat myös väkivaltaan, kun nigerialaistaustaiset naiset pahoinpitelivät reviirin rajat ylittäneen afrikkalaistaustaisen seksityöntekijän.[footnoteRef:60] Rikosylikomisario Hannu Kortelainen on todennut Helsingin Sanomille, että koronapandemian jälkeen seksin katukauppa vähentyi entisestään ja siirtyi verkkoon. Samalla myös afrikkalaisten ”reviirikiistat” käytännössä hävisivät. Seksin katukauppaa harjoittivat vuonna 2022 julkaistun artikkelin mukaan kuitenkin edelleen juuri afrikkalaiset.[footnoteRef:61]  [60:  Iltalehti / Nykänen 19.7.2016; Iltalehti / Kunnas 9.6.2017. ]  [61:  HS / Rezai Jahromi 29.8.2022.] 

HS:n heinäkuussa 2024 julkaistussa jutussa haastateltu ihmiskauppaa tutkivan ryhmän rikosylikomisario Hannu Kortelainen on todennut, että kaduilla myy seksiä enää käytännössä muutama henkilö. Kyseessä on edellä mainittujen tietojen mukaisesti henkilöt, joilla on oleskelulupa jossain Etelä-Euroopan maassa. Esimerkiksi afrikkalaiset seksiä myyvät henkilöt tulevatkin Suomeen usein vain lyhytaikaisesti, esim. pariksi päiväksi. Monet myös työskentelevät kaduilla pareittain. Henkilöiden mahdollinen parittaja voi oleskella siinä maassa, jossa hänellä on oleskelulupa, joten mahdollista paritusta on vaikea selvittää Suomessa. Artikkelissa kerrotaan, että poliisin tekemien käännyttämispäätösten perusteella moni seksityöntekijä väittää työskentelevänsä hierojana tai olevansa Suomessa vain lomalla.[footnoteRef:62]  [62:  HS / Rajala 15.7.2024. ] 

3. Löytyykö tietoa siitä, että henkilöitä pidettäisiin (parittajien toimesta) lukitussa huoneessa tai asunnossa, jossa seksinostajat käyvät ostamassa seksipalveluita tai kohdistamassa häneen seksuaalista väkivaltaa?
[bookmark: _Hlk216254640]Saatavilla olevista lähteistä ei käytettävissä olevassa ajassa löytynyt tietoa tapauksista, joissa afrikkalaisia seksiperäisen ihmiskaupan uhreja olisi pidetty Suomessa fyysisesti lukittuina asuntoon tai huoneeseen. Eräällä maahanmuuttajien kanssa työskentelevällä järjestöllä on tiedossaan tapaus, jossa uhri oli teljettynä huoneeseen parittajan toimesta, mutta kyseessä ei ollut afrikkalaistaustainen henkilö. Järjestölle ei siis ole kantautunut tietoa ainakaan viime vuosille sijoittuvista tapauksista, joissa afrikkalaistaustaisia uhreja olisi pidetty lukittuna asuntoon tai huoneeseen.[footnoteRef:63] [63:  Kansalaisjärjestön asiantuntija 10.12.2025.] 

Useiden saatavilla olevien lähteiden perusteella seksiperäiseen ihmiskauppaan liittyy harvemmin fyysistä ja/tai väkivaltaista liikkumisvapauden rajoittamista, ja yleisemmin erilaisia psykologisen kontrolloinnin keinoja, jotka voivat olla myös näkymättömiä.[footnoteRef:64] HEUNI on todennut, että ns. ”hienovaraisten” keinojen käyttö on ilmeistä sekä uhrien rekrytoinnissa, hyväksikäytössä että kontrolloinnissa, ja kyseessä on kansainvälisestikin yleinen toimintatapa.[footnoteRef:65] Helsingin yliopiston oikeustieteellisessä tiedekunnassa vuonna 2021 julkaistussa maisterintutkielmassa todetaan, että Suomessa on opittu tunnistamaan paremmin erilaisia ”hienovaraisia” keinoja, joilla ihmisiä saatetaan ikään kuin pikkuhiljaa seksiperäisen ihmiskaupan uhreiksi.[footnoteRef:66]  [64:  Rinne 2021; Höyhtyä 2023; HEUNI 2023; Maailman Kuvalehti / Nummi & Rastas 2.6.2022; Yle / Roslund 6.8.2020.]  [65:  HEUNI 2023, s. 56.]  [66:  Rinne 2021, s. i.] 

Myös Ihmiskaupan uhrien auttamisjärjestelmän apulaisjohtaja Katri Lyijynen on todennut Maailman Kuvalehden artikkelissa, että siinä missä uhreja saatettiin aiemmin esimerkiksi vartioida fyysisesti, on nykyisin yleisempää, että uhria kontrolloidaan psyykkisesti. Pro-tukipisteen asiantuntija Essi Thesslund on todennut samaisessa artikkelissa, että ns. alistussuhde voi syntyä esimerkiksi velkaantumisen, väkivallan tai sen uhan, tai jopa perhettä kohtaan koetun lojaaliuden kautta, ja täten henkilön siirtyminen ”vapaaehtoisesta” tekemisestä painostuksen alaiseksi voi olla pitkä prosessi.[footnoteRef:67] Parittaja voi hallita myös useita uhrin elämän osa-alueita, kuten asuntoa, ruokaa, rahaa ja passia. Vapaa-ajan kontakteja tai turvaverkkoja ei välttämättä sallita.[footnoteRef:68] Ylen vuonna 2020 julkaiseman artikkelin mukaan parittajat saattavat myös pahoinpidellä naisia tai uhata tappaa heidän perheensä, mikäli he eivät toimi kuten parittaja tahtoo.[footnoteRef:69] [67:  Maailman Kuvalehti / Nummi & Rastas 2.6.2022.]  [68:  Yle / Niilola 2.1.2021.]  [69:  Yle / Roslund 6.8.2020.] 

Kuten tämän vastauksen 1. kohdassa on mainittu, HEUNI havaitsi Suomea, Viroa, Latviaa, Puolaa ja Ukrainaa käsitelleessä selvityksessään (2023), että on yleistä, että seksityössä hyväksikäytetyt naiset kiertävät eri kaupungeissa ja maissa pysyen yleensä yhdessä paikassa esimerkiksi vain muutaman viikon ajan. Motiivina tälle ovat mm. kiinnijäämisriskin pienentäminen sekä se, että asiakkaat toivovat työntekijöiden suurta vaihtuvuutta. Samalla on kuitenkin havaittu, että seksikaupassa hyväksikäytettyjen henkilöiden työajat voivat olla pitkiä, ja naisia voidaan esimerkiksi valvoa videokameroilla, eivätkä he saa poistua asunnostaan tai työpaikaltaan tai puhua asiakkaiden kanssa. Olosuhteita vastaan taisteleminen voi johtaa uhkailuun parittajan toimesta. Uhkailuun voi sisältyä esimerkiksi poliisilla tai maasta poistamisella uhkailua.[footnoteRef:70] Myös HS:n heinäkuussa 2024 julkaisemassa artikkelissa todetaan, että afrikkalaiset seksityöntekijät (eivät siis spesifisti ihmiskaupan uhrit) viettävät Suomessa vain lyhyitä aikoja kerrallaan.[footnoteRef:71]  [70:  HEUNI 2023, s. 48–55.]  [71:  HS / Rajala 15.7.2024.] 

Yleisesti ottaen vuokra-asunnoissa on havaittu tapahtuvan paritusta ja seksityötä.[footnoteRef:72] Ylen vuonna 2020 julkaiseman artikkelin mukaan Suomessa esiintyy lainsäädännöstä huolimatta jopa yrityksiä, joiden liiketoiminta perustuu vuokra-asuntojen vuokraamiseen seksityöntekijöille. Kenneth Erikssonin mukaan tällaiset toimijat ovat saattaneet myös hankkia asiakkaita vuokra-asunnoissa työskenteleville seksityöntekijöille. Seksityöntekijä on myös saattanut maksaa vuokransa tarjoamalla vuokranantajalle seksiä. Näissäkin tapauksissa asuntoja vuokrataan kuitenkin kiinnijäämisriskin vuoksi yleensä vain pariksi viikoksi kerrallaan. Tällaiseen toimintaan voi viitata esim. se, että seksityöntekijän koti on siisti ja yksinkertaisesti kalustettu, eikä se vaikuta hänen pitkäaikaiselta kodiltaan. Lisäksi tiedetään, että seksipalveluita on Suomessa järjestetty mm. Forenomin ja Omenahotellin huoneissa, joskin toiminta on siirtynyt yhä enemmän vuokra-asuntoihin, sillä hotelleissa asukkaiden toimintaa on helpompi valvoa.[footnoteRef:73] Helsingin poliisi on myös todennut MTV Uutisille vuonna 2018, että seksityötä järjestetään Suomessa netin kautta vuokrattavissa asunnoissa, kuten Airbnb-asunnoissa.[footnoteRef:74] [72:  Yle / Roslund 5.8.2020; HS / Mac Dougall 27.1.2017.]  [73:  Yle / Roslund 5.8.2020.]  [74:  MTV Uutiset 5.2.2018.] 

Myös Helsingin yliopistossa vuonna 2023 julkaistussa maisterintutkielmassa todetaan, että tekijät harjoittavat uhriin nähden laajasti erilaisia kontrollin muotoja, ja vaikka liikkumista esim. asunnon ulkopuolelle ei fyysisesti rajoitettaisi, käytännössä uhrit voivat kokea, että heitä valvotaan hyvin tarkasti ja etteivät he uskalla uhmata tekijän tahtoa. Tutkielmassa on haastateltu ihmiskaupan parissa työskennelleitä oikeusoppineita ja poliisia, sekä tarkasteltu mm. soveltamiskäytäntöä ja Suomessa olleita oikeustapauksia. Tutkielmassa kuvaillaan mm. erästä oikeustapausta seuraavasti: 
”Asianomistaja A kertoi vastaajan viiltäneen A:n päähän ja rintakehään voodoon merkiksi viillot ja uhannut toistuvasti vahingoittaa A:n perhettä, jos A ei tottelisi B:tä tai kieltäytyisi työskentelemään seksityössä. A on kertonut myöhemmin halunneensa lopettaa työt prostituution parissa. Hän kertoi, ettei tämä ollut mahdollista voodoon vuoksi. A kertoi, ettei ollut nähnyt tilanteesta pois pääsyä. Asiassa ei kuitenkaan esitetyn näytön perusteella voitu syyksi lukemiseen edellytettävällä riittävällä varmuudella sanoa, että B olisi asianomistajaan kohdistetulla voodoolla ottanut tämän valtaansa”.[footnoteRef:75]  [75:  Höyhtyä 2023, s. 45.] 

Tutkielmassa todetaan niin ikään, että ihmiskauppaan harvemmin liittyy fyysistä vangitsemista, ja kontrolli perustuu sen sijaan siihen, ettei uhri usko hänellä olevan mitään muuta todellista vaihtoehtoa kuin alistua.[footnoteRef:76] Myös toisessa, vuonna 2020 julkaistussa maisterintutkielmassa on haastateltu järjestöasiantuntijoita, joista erään mukaan Länsi-Afrikasta tulleille ihmiskaupan uhreille voodoo-rituaaleilla uhkailu voi tuntua yhtä todelliselta kuin se, että joku tulisi suomalaisen henkilön ovelle uhkaamaan häntä aseella. Haastateltavan mukaan tällaisia kulttuurisidonnaisia seikkoja ei välttämättä aina ymmärretä Suomessa.[footnoteRef:77] [76:  Höyhtyä 2023, s. 30.]  [77:  Kaukinen 2020, s. 62.] 

Suomessa on myös havaittu romanialaisten ja virolaisten parittajien harjoittamaa liikkumisen rajoittamista. Yle on kuvaillut Suomessa vuosina 2017–2018 tapahtunutta romanialaisten parittajien tapausta, jossa parittaja asui yhdessä parittamiensa naisien kanssa ja valvoi heitä hyvin tarkasti. Vapaapäiviä ei sallittu, naisia pakotettiin mm. suojaamattomaan seksiin sekä syömään laihdutuspillereitä, eikä asunnosta saanut poistua edes ruokakauppaan. Jokainen asiakas piti raportoida, ja asiakasmäärän vähentyminen saattoi johtaa väkivaltaan.[footnoteRef:78] Lisäksi Iltalehden vuonna 2020 julkaisemassa artikkelissa kerrotaan eräästä menneiden vuosien tapauksesta, jossa kaksi virolaismiestä oli pitänyt seksityöhön pakotettua naista ”käytännössä vankinaan” ja kierrättänyt häntä eri hotelleissa.[footnoteRef:79] [78:  Yle / Roslund 5.8.2020.]  [79:  Iltalehti / Kunnas 15.10.2020.] 

4. Löytyykö tietoa siitä, että ihmissalakuljetukseen osallistuvat henkilöt osallistuisivat myös paritukseen liittyvään ihmiskauppaan Suomessa?
Saatavilla olevista lähteistä löytyy hyvin rajallisesti tietoa juuri Suomessa toimivien parittajien yhteydestä ihmissalakuljetukseen, joten tässä kohdassa on käsitelty ilmiötä myös eurooppalaisella tasolla. 
Syksyllä 2025 tuli julki, että Suomessa käsitellään poikkeuksellisen laajaa tapausta, jossa Suomessa oleva epäilty houkutteli naisia Suomeen mm. parisuhteen, työpaikan ja oleskeluluvan varjolla. Ylen mukaan mies käytti Suomessa kaikkia 16 uhriaan seksuaalisesti hyväksi, mm. pakottaen heidät seksuaalisiin tekoihin sekä parittamalla heitä seksitapahtumissa. Toisin sanoen on mahdollista, että kyseisessä tapauksessa sama henkilö olisi sekä järjestänyt naisia Suomeen että osallistunut heidän paritukseensa.[footnoteRef:80] HS:n mukaan uhreja olisi 13 ja epäiltyjä kokonaisuudessaan 15. Tapauksen oikeuskäsittely on kuitenkin vielä kesken.[footnoteRef:81]  [80:  Yle / Kirsi 2.10.2025; Yle / Santaharju 3.10.2025. ]  [81:  HS / Harju 2.10.2025.] 

Aiemmin vuonna 2017 uutisoitiin tapauksesta, jossa rikollisliiga sekä järjesti nigerialaisia naisia Espanjaan että hyväksikäytti heitä seksikaupassa. Liigan naispuolinen johtaja pidätettiin Helsingissä. Liigan jäsenten kansallisuutta ei paljastettu.[footnoteRef:82] [82:  Yle / Kokkonen 24.8.2017.] 

Useiden saatavilla olevien lähteiden mukaan parittajat toimivat nykypäivänä usein ulkomailta käsin, esim. nettiä ja puhelimia hyödyntäen.[footnoteRef:83] MTV:n Rikospaikka-ohjelmassa haastateltujen asiantuntijoiden mukaan paritusrikollisuus tapahtuu usein verkossa. Parittajien roolia on muuttanut takavuosista myös valtioiden rajojen aukeaminen, kun uhrien kuljettaminen rajan yli ei vaadi enää välttämättä samanlaisia taloudellisia resursseja kuin ennen. Sen sijaan seksityöntekijät maksavat parittajille (joita nykypäivänä kutsutaan usein myös ”agenteiksi”) esimerkiksi provisiota saamistaan tuloista. Rikostarkastaja Petri Rainialan mukaan paritusrikollisuus ei toistaiseksi ole näyttäytynyt Suomessa aivan yhtä raakana ilmiönä kuin esimerkiksi Keski-Euroopassa, joskin kansainvälisen rikollisuuden ilmiöt tuppaavat yleensä leviämään pikkuhiljaa myös Suomeen.[footnoteRef:84] Virossa on havaittu latinalaisamerikkalaisten henkilöiden kohdalla, että monella on parittajia, joita kutsutaan ”managereiksi” ja jotka toimivat ulkomailta käsin ja saattavat esim. ylläpitää uhrien tilejä seksinmyyntisivustoilla.[footnoteRef:85] Ylen mukaan poikkeuksen tähän ulkomailla toimivien parittajien ilmiöön muodostavat Suomessa romanialaiset seksityöntekijät, jotka saapuvat usein maahan parittajansa kanssa.[footnoteRef:86]  [83:  Päivän Lehti 16.9.2024; HEUNI 2023, s. 50–51; HS / Rezai Jahromi 29.8.2022; Yle / Natri 13.7.2019; kts. myös HS / Rajala 15.7.2024.]  [84:  MTV 29.1.2023.]  [85:  HEUNI 2023, s. 50–51.]  [86:  Yle / Roslund 5.8.2020.] 

Suomessa annetut ihmiskauppatuomiot ovat paljastaneet, että Suomessa on viitteitä myös järjestäytyneen rikollisuuden osallisuudesta ihmiskaupassa.[footnoteRef:87] Maahanmuuttoviraston maatietopalvelun syksyllä 2025 toteuttamalla tiedonhankintamatkalla haastattelemat lähteet kuitenkin totesivat, että Nigeriasta Eurooppaan suuntautuvassa ihmiskaupassa on tyypillistä, että ihmiskauppaa järjestävät erilliset, mutta toisiinsa yhteyksissä olevat tahot. Yksi taho hoitaa rekrytoinnin, toinen taho kuljetuksen, ja kolmas ottaa uhrin vastaan kohteessa.[footnoteRef:88] Lisäksi Libyassa saattaa toimia myös ns. yhteyshenkilö, joka on yhteydessä kaikkiin ihmiskauppaa järjestäviin tahoihin ja voi korvata kenet tahansa ketjussa, jos joku esimerkiksi jää kiinni.[footnoteRef:89] Toiminta perustuu siis siihen, että varsinaista ”ihmiskauppiasta” on hyvin vaikea tunnistaa ja kaikki ketjun osapuolet on helppo korvata.[footnoteRef:90]  [87:  Yle / Roslund 5.8.2020.]  [88:  COSUDOW 19.9.2025; NAPTIP 18.9.2025.]  [89:  IRARA 19.9.2025. ]  [90:  NAPTIP 18.9.2025.] 

Myös Suomessa on havaittu esim. romanialaisten kohdalla hieman samankaltaista ihmiskaupan järjestämistä. Eräässä julkisuutta saaneessa tapauksessa oli osallisina ainakin Suomessa oleva parittaja, ulkomailla toiminut värvääjä, seksinmyynti-ilmoituksista ja asuntojen vuokraamisesta vastannut ulkomailla oleva nainen sekä parittajan sukulainen, joka hoiti kuljetukset Romaniasta Suomeen.[footnoteRef:91] Myös Ihmiskaupan uhrien auttamisjärjestelmän apulaisjohtaja Katri Lyijynen on todennut vuonna 2022, että  rikolliset toimijat eivät ole yhtä järjestäytyneitä kuin ennen, vaan voivat olla myös esim. yksittäisiä tekijöitä tai löyhästi organisoituneita verkostoja.[footnoteRef:92] [91:  Yle / Roslund 5.8.2020.]  [92:  Maailman Kuvalehti / Nummi & Rastas 2.6.2022.] 

Myös ENACT-hankkeen Länsi- ja Pohjois-Afrikasta tulevien naisten Eurooppaan suuntautuvaa ihmiskauppaa käsittelevän raportin mukaan kansainvälistä seksikauppaa järjestävät usein hajautetut rikollisverkostot, jotka koostuvat ihmiskaupan eri vaiheisiin erikoistuneista ”soluista”, joiden vastuulla on uhrien rekrytointi, kuljetus ja hyväksikäyttö. Eri vaiheisiin erikoistuneet toimijat toimivat ihmissalakuljetusreitin eri pisteissä.[footnoteRef:93]  [93:  ENACT 13.6.2025, s. 4; 15–16.] 

Euroopassa tunnistetut afrikkalaiset ihmiskauppiaat ovat tyypillisesti joko yksittäisiä toimijoita (mukaan lukien uhrin perheenjäseniä) tai kansainvälisiä järjestäytyneitä rikollisryhmiä. Nigerialaisissa rikollisryhmissä toimii lisäksi merkittävässä asemassa naispuolisia “madameja”, jotka ovat usein itse entisiä ihmiskaupan uhreja ja hyväksikäyttävät nigerialaisia seksikaupan uhreja eri Euroopan maissa. “Madamet” vastaavat mm. asiakkaiden kanssa viestimisestä sekä tuottojen keräämisestä. Uhrien kuljetuksessa ja valvonnassa hyödynnetään muita nigerialaisten rikollisryhmien jäseniä, ja uhrien valvonta on usein miespuolisten henkilöiden vastuulla. ”Madameiden” uhrit saattavat olla hajautettuina eri Euroopan maihin.[footnoteRef:94] Terhi Tafarin Ylelle antaman haastattelun mukaan nigerialaiset ihmiskaupan uhrit saattavat myös kuitata ”velkansa” ihmiskauppiaille värväämällä yksi tai kaksi tyttöä lisää.[footnoteRef:95] Myös Yhdenvertaisuusvaltuutettu on todennut vuonna 2016, että nigerialaisperäiselle ihmiskaupalle on tyypillistä ns. uhrin ja tekijän päällekkäisyys, sillä uhreja parittavat ”madamet” ovat usein itse joutuneet aikanaan ihmiskaupan uhreiksi.[footnoteRef:96]  [94:  ENACT 13.6.2025, s. 14–16.]  [95:  Yle / Vesalainen 21.8.2024.]  [96:  Yhdenvertaisuusvaltuutettu 2016, s. 4.] 

Myös Europol on todennut, että naispuoliset seksikaupan uhrien “managerit”, jotka ovat usein itse entisiä uhreja, saattavat olla vastuussa sekä rekrytoinnista, uhrien valvonnasta, parittamisesta, logistiikasta, asiakkaiden kanssa kommunikoinnista sekä tuottojen keräämisestä. Salakuljettamista ei kuitenkaan mainita managerien tehtäväkenttään kuuluvaksi. Rikollisryhmien vaikutusvaltaisimmat jäsenet ovat usein miehiä ja pysyvät tyypillisesti etäällä uhreista ja käytännön operatiivista töistä. Uhrien siirtelyä paikasta toiseen järjestellään digitaalisesti.[footnoteRef:97] Lisäksi esimerkiksi UNODC on todennut Saharan ja Välimeren alueiden siirtolaisuutta käsittelevässä raportissaan vuonna 2021, että siirtolaisnaisia hyväksikäytetään seksuaalisesti myös kuljetuksen aikana.[footnoteRef:98] [97:  Europol 2022, s. 18.]  [98:  UNODC 2021, s. 5.] 

Kansainvälisen järjestäytyneen rikollisuuden vastaisen GI-TOC-verkoston (Global Initiative Against Transnational Organized Crime) tuoreissa maakatsauksissa ei tässä vastauksessa mainittujen Afrikan maiden kohdalla mainita, että salakuljettajien olisi havaittu osallistuvan paritukseen Euroopassa.[footnoteRef:99] Yleisesti ottaen Afrikassa on kuitenkin viitteitä siitä, että salakuljetus- ja ihmiskauppaverkostot toimivat tiiviissä yhteistyössä. Esimerkiksi Norsunluurannikolla, joka toimii merkittävänä Eurooppaan ja muualle maailmaan suuntautuvan ihmiskaupan ja ihmissalakuljetuksen kauttakulkumaana, on havaittu salakuljetus- ja ihmiskauppaverkostojen olevan tiiviisti kytköksissä toisiinsa.[footnoteRef:100] Ihmiskaupan ja -salakuljetuksen yhteyttä on korostettu myös GI-TOC:n Somalian[footnoteRef:101] ja Libyan[footnoteRef:102] maakatsauksissa. Lisäksi esim. Tunisiassa oleskelevien salakuljettajien tiedetään hyväksikäyttävän maahan saapuvia siirtolaisia joko työssä tai rikollisuudessa.[footnoteRef:103] [99:  Kts. GI-TOC 2025d https://ocindex.net/. Tarkistettu seuraavat maat: Nigeria, Kamerun, Uganda, Ghana, Kongon demokraattinen tasavalta, Senegal, Gambia, Sierra Leone, Norsunluurannikko, Ruanda, Eritrea, Etiopia, Somalia ja Libya.]  [100:  GI-TOC 2025e, alaotsikko ”People”.]  [101:  GI-TOC 2025f.]  [102:  GI-TOC 2025c.]  [103:  GI-TOC 2025e, alaotsikko ”People”. ] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

